Baai se burgemeester verwyderMongameli Bobani. Foto: NMB-metro/Twitter Mongameli Bobani is Donderdag tydens ŉ mosie van wantroue uit sy amp as burgemeester van die Nelson Mandelabaai-metro verwyder. Bobani was die enigste om teen dié mosie te stem. Athol Trollip, die metro se koukusvoorsitter en Bobani se voorganger, het in ŉ verklaring gesê dit kom as geen verrassing dat die meerderheid partye teen Bobani gestem het nie aangesien hy binne 15 maande die metro in die grond gedryf het. Volgens Trollip is Bobani die burgemeester wat die metro die meeste skade nóg berokken het. Trollip wys in ŉ verklaring daarop dat die Valke tydens Bobani se termyn twee keer op sy kantoor toegeslaan het weens verskeie ongerymdhede by die munisipaliteit. Bobani het ook maande lank geweier om ŉ droogteverklaring te onderteken te midde van krane wat opgedroog het en damvlakke wat steeds daal. Die stad is ook vuil en onwettige storting is ŉ groot probleem in die Baai. “Noudat Bobani verwyder is, kan ons hopelik weer die mense van Nelson Mandelabaai se belange eerste stel,” het Trollip gesê.